CELEX: 32021D0351
Language: sk
Date: 2021-02-22 00:00:00
Title: Rozhodnutie Rady (EÚ) 2021/351 z 22. februára 2021 o pozícii, ktorá sa má v mene Európskej únie prijať na zasadnutí zmluvných strán Dohody o opatreniach prístavných štátov zameraných na prevenciu a odrádzanie od nezákonného, nenahláseného a neregulovaného rybolovu a na jeho odstránenie

26.2.2021   
               
               
                  SK
               
               
                  Úradný vestník Európskej únie
               
               
                  L 68/184
               
            
         ROZHODNUTIE RADY (EÚ) 2021/351
         z 22. februára 2021
         o pozícii, ktorá sa má v mene Európskej únie prijať na zasadnutí zmluvných strán Dohody o opatreniach prístavných štátov zameraných na prevenciu a odrádzanie od nezákonného, nenahláseného a neregulovaného rybolovu a na jeho odstránenie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 43 ods. 2 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohodu o opatreniach prístavných štátov zameraných na prevenciu a odrádzanie od nezákonného, nenahláseného a neregulovaného rybolovu a na jeho odstránenie (ďalej len „dohoda“), dojednanú pod záštitou Organizácie OSN pre výživu a poľnohospodárstvo (ďalej len „FAO“), ktorej je Únia členom, schválila Únia rozhodnutím Rady 2011/443/EÚ (1). Dohoda nadobudla platnosť 5. júna 2016.
                  
               
                     (2)
                  
                  
                     Zasadnutie zmluvných strán je v súlade s dohodou rozhodovacím orgánom a má právomoc prijímať opatrenia na prevenciu a odrádzanie od nezákonného, nenahláseného a neregulovaného rybolovu (ďalej len „NNN rybolov“) a na jeho odstránenie, ktoré sú pre zmluvné strany záväzné. Zasadá každé dva roky alebo častejšie, ak sa tak rozhodne.
                  
               
                     (3)
                  
                  
                     Podľa článku 24 ods. 2 dohody zvolá FAO štyri roky po nadobudnutí platnosti dohody zasadnutie zmluvných strán s cieľom preskúmať a zhodnotiť účinnosť dohody pri dosahovaní jej cieľov (ďalej len „prvé hodnotiace zasadnutie“). Zmluvné strany sa potom podľa potreby dohodnú o konaní ďalších takých zasadnutí. Mimoriadne zasadnutia zmluvných strán sa môžu konať aj v iných termínoch, ktoré zmluvné strany považujú za potrebné, alebo na základe písomnej žiadosti ktorejkoľvek zmluvnej strany.
                  
               
                     (4)
                  
                  
                     Je vhodné stanoviť pozíciu, ktorá sa má v mene Únie prijať na prvom hodnotiacom zasadnutí, ktoré sa má konať od 31. mája do 4. júna 2021, ako aj na troch následných zasadnutiach zmluvných strán organizovaných každé dva roky a všetkých súvisiacich medzizasadnutiach, keďže opatrenia v rámci uvedenej dohody sa stanú pre Úniu záväznými a môžu rozhodujúcim spôsobom ovplyvniť obsah právnych predpisov Únie, a to nariadení Rady (ES) č. 1005/2008 (2) a (ES) č. 1224/2009 (3), nariadenia Európskeho parlamentu a Rady (EÚ) 2017/2403 (4) a vykonávacieho nariadenia Komisie (EÚ) č. 404/2011 (5).
                  
               
                     (5)
                  
                  
                     Vzhľadom na potrebu prijať pozíciu Únie, v ktorej sa zohľadní nový vývoj a ktorá bude vychádzať z relevantných informácií dostupných pred zasadnutím zmluvných strán alebo počas neho, mali by sa v súlade so zásadou lojálnej spolupráce medzi inštitúciami Únie zakotvenou v článku 13 ods. 2 Zmluvy o Európskej únii stanoviť postupy na každoročné spresnenie pozície, ktorá sa má v mene Únie prijať na zasadnutí zmluvných strán.
                  
               
                     (6)
                  
                  
                     Cieľom dohody je predchádzať NNN rybolovu, odrádzať od neho a odstraňovať ho implementáciou účinných opatrení prístavných štátov. Dohoda znižuje motiváciu plavidiel vykonávajúcich NNN rybolov pokračovať v činnosti a zároveň bráni v tom, aby sa produkty pochádzajúce z takého rybolovu dostali na vnútroštátne a medzinárodné trhy.
                  
               
                     (7)
                  
                  
                     NNN rybolov predstavuje jednu z najzávažnejších hrozieb pre udržateľné využívanie živých vodných zdrojov a ohrozuje samotnú podstatu spoločnej rybárskej politiky Únie, ako aj medzinárodného úsilia o podporu lepšej správy oceánov.
                  
               
                     (8)
                  
                  
                     Zasadnutie zmluvných strán zodpovedá za prijatie opatrení, ktorými sa má zaručiť vykonávanie dohody, a tým dlhodobá ochrana a udržateľné využívanie živých morských zdrojov a morských ekosystémov. Únia by mala na zasadnutí zmluvných strán zohrávať aktívnu, účinnú a konštruktívnu rolu s cieľom zabezpečiť vykonávanie dohody a podporiť medzinárodnú spoluprácu v boji proti NNN rybolovu,
                  
               PRIJALA TOTO ROZHODNUTIE:
         
            Článok 1
            
               1.   Pozícia, ktorá sa má v mene Únie prijať na zasadnutí zmluvných strán Dohody o opatreniach prístavných štátov zameraných na prevenciu a odrádzanie od nezákonného, nenahláseného a neregulovaného rybolovu a na jeho odstránenie, je v súlade so zásadami a usmerneniami pre pozíciu, ktorá sa má v mene Únie zaujať na zasadnutí zmluvných strán (6).
            
            
               2.   Pozícia uvedená v odseku 1 sa stanovuje na prvé hodnotiace zasadnutie, ako aj na tri následné zasadnutia zmluvných strán organizované každé dva roky a všetky súvisiace medzizasadnutia.
            
         
         
            Článok 2
            
               1.   Pred každým zasadnutím zmluvných strán, na ktorom má tento orgán prijať rozhodnutia s právnymi účinkami pre Úniu, je treba podniknúť nevyhnutné kroky, aby boli v pozícii, ktorá sa má v mene Únie vyjadriť, zohľadnené najnovšie vedecké a iné relevantné informácie predložené Komisii v zmysle zásad a usmernení uvedených v článku 1 ods. 1
            
            
               2.   Na účely odseku 1 a na základe informácií podľa uvedeného odseku Komisia v dostatočnom predstihu pred každým zasadnutím zmluvných strán predloží Rade písomný dokument, v ktorom sú uvedené podrobnosti o navrhovanom spresnení pozície Únie, aby sa podrobnosti o pozícii, ktorá sa má v mene Únie vyjadriť, prerokovali a schválili.
            
            
               3.   Ak v priebehu zasadnutia zmluvných strán nemožno, a to ani priamo na mieste, dosiahnuť dohodu o tom, aby sa v pozícii Únie zohľadnili nové prvky, záležitosť sa postúpi Rade alebo jej prípravným orgánom.
            
         
         
            Článok 3
            Rada na návrh Komisie prehodnotí a podľa potreby zmení pozíciu uvedenú v článku 1 ods. 1, a to najneskôr do konania zasadnutia zmluvných strán, ktoré sa uskutoční po treťom zo zasadnutí zmluvných strán organizovaných každé dva roky po prvom hodnotiacom zasadnutí.
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Bruseli 22. februára 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Rozhodnutie Rady 2011/443/EÚ z 20. júna 2011 o schválení Dohody o opatreniach prístavných štátov zameraných na prevenciu a odrádzanie od nezákonného, nenahláseného a neregulovaného rybolovu a na jeho odstránenie v mene Európskej únie (Ú. v. EÚ L 191, 22.7.2011, s. 1).
         
            (2)  Nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999 (Ú. v. EÚ L 286, 29.10.2008, s. 1).
         
            (3)  Nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Únie na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (Ú. v. EÚ L 343, 22.12.2009, s. 1).
         
            (4)  Nariadenie Európskeho parlamentu a Rady (EÚ) 2017/2403 z 12. decembra 2017, o udržateľnom riadení vonkajších rybárskych flotíl, ktorým sa zrušuje nariadenie Rady (ES) č. 1006/2008 (Ú. v. EÚ L 347, 28.12.2017, s. 81).
         
            (5)  Vykonávacie nariadenie Komisie (EÚ) č. 404/2011 z 8. apríla 2011, ktorým sa ustanovujú podrobné pravidlá vykonávania nariadenia Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky rybného hospodárstva (Ú. v. EÚ L 112, 30.4.2011, s. 1).
         
            (6)  Pozrite dokument ST 5410/21 na http://register.consilium.europa.eu.